ZIUA INTERNAȚIONALĂ A FLUVIULUI DUNĂREA 2023

 Sărbătorim, la 29 iunie, Ziua Internațională a Fluviului Dunărea, sub sloganul „Să păstrăm Dunărea albastră!”.

Relația noastră cu acest fluviu, care unește zeci de milioane de oameni, este oarecum complicată.

Dunărea este o sursă importantă pentru alimentarea cu apă potabilă, apă pentru irigaţii şi industrie. Fluviu Dunărea ne oferă frumuseți fără seamăn în lume iar noi, în România, avem, spre norocul nostru, și Delta Dunării.

Fluviul Dunărea, însă, cu tot ce presupune existența lui și a noastră pe lângă el - activități economice, turism – este un ecosistem uriaș și avem datoria să îl protejăm. Trebuie să păstrăm Dunărea albastră!

Spuneam că avem o relație complicată. Dincolo de darurile pe care le primim de la fluviu, dincolo de ce am reușit să facem bine pe lângă fluviu, avem și unele încercări, cărora trebuie să le facem față. Dunărea primește apa din atâtea alte râuri din țară. Și cred că nu sunt singurul care are în minte imagini cu apele pe care sunt adevărate insule plutitoare, formate din deșeuri.

 Acestea, cele mai multe, din nefericire, ajung în fluviul Dunărea și, de aici, se duc mai departe, în mare, eventual ca microplastice.

 În schimbul darurilor frumoase pe care ni le face Dunărea, noi, oamenii, oferim deșeuri, uneori. Uităm că suntem absolut dependenți de viața sănătoasă a mediului, în acest caz, a fluviului Dunărea.

 Trăim vremuri în care efectele schimbărilor climatice sunt din ce în ce mai prezente – zona Dunării se află în fața unor ameninţări diverse, de la fenomene extreme (secetă sau inundaţii), la poluări accidentale. Mediul este în pericol. Noi suntem în pericol. Așadar, pentru apa albastră a Dunării este nevoie de acțiune.

Dunărea găzduiește o diversitate biologică unică în Europa și, poate, în lume.

Uniunea Europeană și statele sale membre s-au angajat ca până în anul 2030 biodiversitatea Europei să se afle pe calea redresării. Strategia Uniunii Europene privind biodiversitatea pentru 2030 este piatra de temelie a protecției naturii în UE și este un element-cheie al Pactului verde european. Declinul biodiversităţii europene este foarte avansat.

Comisia propune restaurarea a cel puțin 20 % din suprafețele terestre și marine ale UE până în 2030 și a tuturor ecosistemelor care au nevoie de restaurare până în 2050.

Biodiversitatea este în mare pericol. Și dacă natura „dispare”, dispar și posibilitățile noastre de a trăi sănătos.

Agricultura, de exemplu, mai degrabă nevoia de mai multă hrană pentru populație, pune mare presiune pe natură.

Omenirea are nevoie de mai multă hrană. Asta înseamnă că productivitatea trebuie să fie mare, ceea ce presupune exploatarea intensivă a terenurilor și a resurselor naturale.

În același timp, suntem conștienți că nu mai putem face agricultură după principii învechite. Mediul înconjurător s-a degradat foarte mult, resursele naturale dispar sau sunt pe cale de dispariție.

NOUA POLITICĂ AGRICOLĂ COMUNĂ (PAC) urmărește ca agricultura în UE să fie mai echitabilă, mai ecologică și mai orientată spre rezultate. În agricultura ecologică se implementează politica „agricultură fără chimicale” utilizându-se produse cu principii active biologice (microorganisme). În cadrul Pactului verde european și, în special, al strategiei sale „de la fermă la consumator” și al strategiei privind biodiversitatea, Comisia Europeană va lua măsuri pentru a reduce cu 50% utilizarea pesticidelor chimice și riscurile aferente acestora, inclusiv utilizarea pesticidelor mai periculoase, până în 2030. Așadar, nu privim indiferenți la ce se întâmplă în jurul nostru.

La nivelul țării noastre, lucrăm deja cu multe programe care aduc beneficii mediului și vieții noastre.

Foarte important este programul de împăduriri, prin Planul Național de Redresare și Reziliență(PNRR). Știm că acolo unde este pădure, natura este sănătoasă, apa se întoarce la ea acasă.

Tot prin PNRR avem un buget consistent pentru componenta managementului deșeurilor și punem la dispoziția unităților administrativ-teritoriale infrastructura necesară pentru creșterea gradului de colectare separată și reciclare.

În această perioadă, Ministerul Mediului, Apelor și Pădurilor derulează o importantă campanie de educare și conștientizare a publicului în ceea ce privește colectarea separată – „Reciclăm în România!”. Practic, îi sfătuim pe oameni, îi învățăm despre managementul deșeurilor începând din propria gospodărie. Este foarte important ca oamenii să înțeleagă că deșeurile pe care le generează se pot întoarce, cumva, împotriva lor, împotriva sănătății lor și a copiilor lor.

Pentru că nu văd altă cale de a ne schimba atitudinea față de mediu, decât prin educație!

De Ziua Internațională a Dunării vreau să le mulțumesc tuturor celor care activează în domeniul mediului și tuturor celor care înțeleg că atunci când vine vorba de protejarea mediului nu trebuie să obosim niciodată.

De starea de sănătate a acestui fluviu depind foarte mulți oameni, așa cum de acțiunile oamenilor depinde viitorul Dunării. Dunărea este un dar comun, care presupune și responsabilități și solidaritate din partea celor 14 țări din bazinul său.

O Dunăre curată ne asigură apă curată, aer curat, un mediu sănătos. Un mediu din ce în ce mai sănătos combate efectele schimbărilor climatice. O Dunăre curată, acest coridor ecologic esențial al Europei, va asigura o dezvoltare durabilă a regiunii.

Să păstrăm, împreună, Dunărea albastră!

La mulți ani!

Mircea FECHET,

Ministrul mediului, apelor și pădurilor